
	Относно привеждането на разпоредбите на Закона за горите в съответствие със Закона за висшето образование:
В Закона за горите са предвидени следните изисквания за наличие на образование и за представяне на документи за неговото доказване:
чл. 108, ал. 1, т. 1–5, чл. 160, ал. 2 и 3, чл. 171, ал. 2, т. 1 и чл. 173, ал. 4 са въведени  изисквания за наличие на придобито висше образование.
В чл. 190, ал. 1, чл. 195, ал. 2, чл. 198, ал. 2, т. 1 и чл. 234, ал. 1 са въведени изисквания за наличие на придобито средно или висше образование.
В чл. 237, ал. 1, т. 1 е предвидено представянето на копие от диплома за висше или средно образование, във връзка с изискванията за образование по чл. 236.
В чл. 237, ал. 2 е предвидено представянето на удостоверение за признаване на висше образование, придобито в чуждестранни висши училища, издадено от Министерството на образованието и науката.
Цитираните разпоредби следва да бъдат съобразени с измененията и допълненията в Закона за висшето образование и Закона за предучилищното и училищното образование (ДВ, бр. 85 от 15 септември 2026 г.) относно изискванията за доказване наличието на придобито висше образование, завършено средно образование и/или степен на професионална квалификация. С оглед на това, препоръчваме да бъде посочено, че наличието на придобито висше образование на образователно-квалификационна степен „бакалавър“ или „магистър“ се доказва съгласно чл. 10, ал. 7 и 8 от Закона за висшето образование, а наличието на завършено средно образование и/или степен на професионална квалификация – съгласно чл. 141, ал. 4 от Закона за предучилищното и училищното образование.
Относно изпълнението на Решение № 233 на Министерския съвет от 2024 г. за приемане на План за намаляване на административната тежест:
В Решение № 233 на Министерския съвет от 2024 г. за приемане на План за намаляване на административната тежест (Решение № 233) е включена мярка № 74, предвиждаща изменение в Закона за горите относно служебно събиране на информация в административното производство по вписване в регистъра на Изпълнителната агенция по горите по чл. 241, ал. 1 от закона. 
Предвид че съответните норми все още не са изменени, препоръчваме изпълнението на мярката да бъде включено в обхвата на законопроекта и следователно да бъде допълнена представената частична предварителна оценка на въздействието.
Относно Раздел 1 „Проблем/проблеми за решаване“:
Препоръчваме да бъдат обособени най-малко два отделни проблема, свързани със структурните промени в системата и с необходимостта от промени в Закона за рибарството и аквакултурите. Това ще позволи ясно да се разграничат съществуващите проблеми, свързаните с тях причини и последици, както и да се формулират целенасочени варианти за действие, съобразени със спецификата на установените несъответствия в нормативната уредба.
Описанието на раздела следва да представи описание на текущите обстоятелства, предизвикали възникването на идентифицираните проблеми, без да се предлагат конкретни решения за преодоляването му. Предложенията за действия и мерки за решаване на проблемите следва да бъдат разгледани в раздел 4 „Варианти на действие. Анализ на въздействията“.
Относно раздел 2 „Цели“:
Целите следва да бъдат конкретни, измерими в количествено или качествено отношение и обвързани със съответните проблеми, мащаба и очакваното въздействие на предлаганите нормативни промени. С оглед на това, препоръчваме целите да бъдат формулирани в съответствие с проблемите в предходния раздел.
Относно раздел 4 „Варианти на действие. Анализ на въздействията”:
Предвид препоръката за обособяване на самостоятелни проблеми в Раздел 1, вариантите на действие следва да бъдат представени и анализирани поотделно за всеки проблем. За всеки вариант следва да бъдат описани всички предвидени действия и мерки, включително конкретните нормативни промени, както и да бъде направена оценка на очакваните икономически, социални и екологични въздействия върху всички заинтересовани страни.
Вариантите следва да бъдат аргументирани с достатъчна степен на детайлност, което да позволява обективно сравнение на очакваните въздействия и обоснован избор на предпочитан вариант за всеки от проблемите. 
Относно раздел 5 „Сравняване на вариантите“:
Предвид препоръките по раздел 2, при необходимост, следва да се актуализира таблицата в този раздел.
Относно раздел 8 „Приемането на нормативния акт произтича ли от правото на Европейския съюз?“:
В описанието на раздела следва да се отрази въвеждане на изискванията на Регламент (ЕС) 2023/2842 на Европейския парламент и на Съвета от 22 ноември 2023 година за изменение на Регламент (ЕО) № 1224/2009 на Съвета и за изменение на регламенти (ЕО) № 1967/2006 и (ЕО) № 1005/2008 на Съвета и на регламенти (ЕС) 2016/1139, (ЕС) 2017/2403 и (ЕС) 2019/473 на Европейския парламент и на Съвета по отношение на контрола на рибарството (OВ L, 2023/2842, 20.12.2023 г.).
Относно извършване на последваща оценка на въздействието:
За осигуряване на проверка на съотношението между формулираните цели и постигнатите резултати, е необходимо в заключителните разпоредби на законопроекта да бъде посочено в какъв срок ще бъде извършена последваща оценка на въздействието на закона и кой е компетентният орган, който ще организира нейното извършване.



	*   Съгласно чл. 17 от Наредбата за обхвата и методологията за извършване на оценка на въздействието, изводите и относимата информация от извършената частична предварителна оценка на въздействието се включват във финансовата обосновка по чл. 35, ал. 1, т. 4 от Устройствения правилник на Министерския съвет и на неговата администрация.
**   При съгласуването по чл. 32 от Устройствения правилник на Министерския съвет и на неговата администрация кръгът от въпроси, проблеми и решения, разгледани в оценката на въздействието се съпоставя с кръга от въпроси, засегнати в проекта на нормативен акт.
***   На основание чл. 30б, ал. 4 от Устройствения правилник на Министерския съвет и на неговата администрация е необходимо окончателната оценка на въздействието да бъде съобразена с препоръките от становището.
****   На основание чл. 85, ал. 1 от Устройствения правилник на Министерския съвет и на неговата администрация е необходимо това становище да бъде публикувано заедно с преработената оценка на въздействието и проекта на акт при обществените консултации, провеждани в изпълнение на Закона за нормативните актове.

